CELEX: 
Language: ro
Date: 2016-12-05 00:00:00
Title: REGULAMENTUL DELEGAT (UE) …/… AL COMISIEI de modificare a anexei II la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Sistemul generalizat de preferințe al UE a sprijinit, începând din 1971, țările în curs de dezvoltare în eforturile lor de a reduce sărăcia și de a promova buna guvernanță și dezvoltarea durabilă, acordându-le acces preferențial la piața Uniunii și ajutându-le astfel să genereze venituri suplimentare prin intermediul comerțului internațional. Regulamentul (UE) nr. 978/2012 al Parlamentului European și al Consiliului
                  1
                oferă cadrul juridic pentru punerea în aplicare a Sistemului generalizat de preferințe (denumit în continuare „SGP”). Acesta a fost conceput pentru a concentra SGP asupra țărilor în curs de dezvoltare care au cea mai mare nevoie de sprijin: țările cel mai puțin dezvoltate și alte țări cu venituri mici sau cu venituri medii inferioare, ca o reflectare a peisajului economic și comercial actual de la nivel mondial. 
            
            
               Lista țărilor care beneficiază de SGP este stabilită în anexa II la Regulamentul (UE) nr. 978/2012. În conformitate cu articolul 5 alineatul (2) din Regulamentul (UE) nr. 978/2012, Comisia trebuie să revizuiască anexa II până la data de 1 ianuarie a fiecărui an. Revizuirea ar trebui să țină cont de modificările condițiilor economice, de dezvoltare sau comerciale ale țărilor beneficiare. 
            
            
               Articolul 4 alineatul (1) litera (b) din Regulamentul (UE) nr. 978/2012 prevede că SGP nu ar trebui extins la țările în curs de dezvoltare care beneficiază de un regim de acces preferențial pe piața Uniunii care oferă preferințe tarifare identice sau mai favorabile decât SGP pentru cea mai mare parte a schimburilor comerciale. 
            
            
               În plus, articolul 5 alineatul (2) litera (b) din Regulamentul (UE) nr. 978/2012 prevede că, în cazul în care o țară a început să aplice un regim de acces preferențial pe piață, SGP ar trebui să fie acordat în continuare timp de doi ani de la data punerii în aplicare a respectivului regim de acces preferențial pe piață. 
            
            
               UE și Ucraina au instituit o zonă de liber schimb aprofundată și cuprinzătoare (DCFTA) la 27 iunie 2014 în cadrul acordului lor de asociere mai amplu. DCFTA a început să se aplice cu titlu provizoriu de la 1 ianuarie 2016. Prin urmare, de la 1 ianuarie 2018 Ucraina nu ar mai trebui să beneficieze de preferințele SGP, iar acest lucru ar trebui să se reflecte în anexa II. 
            
            
               Articolul 4 alineatul (1) litera (a) din Regulamentul SGP prevede că o țară care a fost clasificată de Banca Mondială ca având venituri mari sau venituri medii superioare timp de trei ani consecutivi nu beneficiază de regimul general al SGP. În temeiul articolului 5 alineatul (2) litera (a) din Regulamentul SGP, decizia de a elimina o țară din lista țărilor care beneficiază de SGP trebuie să se aplice după un an de la data intrării în vigoare a deciziei respective. 
            
            
               Tonga a fost clasificată de Banca Mondială ca țară cu venituri medii superioare în 2013, 2014 și 2015. În consecință, Tonga a fost eliminată din anexa II de la 1 ianuarie 2017, în conformitate cu Regulamentul delegat (UE) 2015/1979 al Comisiei din 28 august 2015 de modificare a anexelor II, III și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
                  2
               . 
            
            
               În 2016, Tonga a fost clasificată de Banca Mondială ca țară cu venituri medii inferioare. Prin urmare, Tonga ar trebui reintrodusă în anexa II din Regulamentul (UE) nr. 978/2012.
            
            
               2.CONSULTĂRI PREALABILE ADOPTĂRII ACTULUI
            
            
               În conformitate cu punctul 4 din Înțelegerea comună cu privire la actele delegate dintre Parlamentul European, Consiliu și Comisia Europeană, s-au purtat consultări adecvate și transparente, inclusiv la nivel de experți, cu privire la prezentul act delegat. Grupul de experți al Comisiei pentru sistemul generalizat de preferințe a fost consultat în cadrul reuniunilor care au avut loc la 27 aprilie și la 27 septembrie 2016.
            
            
               3.ELEMENTELE JURIDICE ALE ACTULUI DELEGAT
            
            
               Articolul 5 alineatul (3) din Regulamentul (UE) nr. 978/2012 împuternicește Comisia să adopte acte delegate pentru a modifica anexa II la respectivul regulament.
            
            
               Ucraina ar trebui să fie eliminată din anexa II la Regulamentul (UE) nr. 978/2012 începând de la 1 ianuarie 2018. 
            
            
               Tonga ar trebui să fie reintrodusă în anexa II la Regulamentul (UE) nr. 978/2012 începând de la 1 ianuarie 2017.
            
            
               REGULAMENTUL DELEGAT (UE) …/… AL COMISIEI
            
            
               din 5.12.2016
            
            
               de modificare a anexei II la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare 
            
         
         
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului
                  3
               , în special articolul 5 alineatul (3), 
            
            
               întrucât:
            
            
               (1)Articolul 4 din Regulamentul (UE) nr. 978/2012 stabilește criteriile de acordare a preferințelor tarifare în temeiul regimului general al Sistemului generalizat de preferințe („SGP”). 
            
            
               (2)La articolul 4 alineatul (1) literele (a) și (b) din Regulamentul (UE) nr. 978/2012 se prevede că o țară care a fost clasificată de Banca Mondială ca țară cu venituri medii superioare sau cu venituri mari timp de trei ani consecutiv sau, respectiv, o țară care beneficiază de un regim de acces preferențial pe piață, care oferă preferințe tarifare identice sau mai favorabile decât SGP pentru cea mai mare parte a schimburilor comerciale, nu poate să beneficieze de SGP.
            
            
               (3)Lista țărilor care beneficiază de regimul general al SGP menționat la articolul 1 alineatul (2) litera (a) din Regulamentul (UE) nr. 978/2012 este stabilită în anexa II la regulamentul respectiv. Articolul 5 alineatul (2) din Regulamentul (UE) nr. 978/2012 prevede că anexa II trebuie revizuită până la data de 1 ianuarie a fiecărui an. Revizuirea ar trebui să țină cont de modificările condițiilor economice, de dezvoltare sau comerciale ale țărilor beneficiare în raport cu criteriile stabilite la articolul 4. 
            
            
               (4)În conformitate cu articolul 5 alineatul (2) din Regulamentul (UE) nr. 978/2012, țările și operatorii economici care beneficiază de SGP trebuie să dispună de suficient timp pentru o adaptare corectă în urma revizuirii statutului țării în cadrul SGP. Prin urmare, regimul SGP trebuie menținut timp de un an de la data intrării în vigoare a unei modificări a statutului unei țări în conformitate cu articolul 4 alineatul (1) litera (a) și timp de doi ani de la data punerii în aplicare a unui regim de acces preferențial pe piață în conformitate cu articolul 4 alineatul (1) litera (b).
            
            
               (5)Tonga a fost clasificată de Banca Mondială ca țară cu venituri medii superioare în 2013, 2014 și 2015. În consecință, începând de la 1 ianuarie 2017, prin Regulamentul delegat (UE) 2015/1979
                  4
               , Tonga a fost eliminată din lista țărilor care beneficiază de SGP din anexa II Regulamentul (UE) nr. 978/2012. În 2016 însă, Tonga a fost clasificată de Banca Mondială ca țară cu venituri medii inferioare. Prin urmare, Tonga ar trebui să fie reintrodusă în anexa II la Regulamentul (UE) nr. 978/2012 începând de la 1 ianuarie 2017. 
            
            
               (6)Zona de liber schimb aprofundată și cuprinzătoare (DCFTA), a cărei instituire a fost semnată de Uniune și Ucraina la 27 iunie 2014 în cadrul acordului lor de asociere mai amplu, s-a aplicat cu titlu provizoriu de la 1 ianuarie 2016. Întrucât DCFTA prevede preferințe tarifare mai favorabile decât SGP pentru cea mai mare parte a schimburilor comerciale, Ucraina ar trebui să fie eliminată din lista țărilor care beneficiază de SGP din anexa II începând de la 1 ianuarie 2018,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificări ale Regulamentului (UE) nr. 978/2012
            
            
               Anexa II la Regulamentul (UE) nr. 978/2012 se modifică după cum urmează:
            
            
               (1)Următorul cod alfabetic și țara corespunzătoare se introduc în coloanele A și, respectiv, B:
            
            
                     
                        TO
                     
                  
                  
                     
                        Tonga
                     
                  
               
               (2)Următorul cod alfabetic și țara corespunzătoare se elimină din coloanele A și, respectiv, B:
            
            
                     
                        UA
                     
                  
                  
                     
                        Ucraina
                     
                  
               
               Articolul 2
            
            
               Intrarea în vigoare și aplicarea
            
         
         
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Articolul 1 alineatul (1) se aplică de la 1 ianuarie 2017.
            
            
               Articolul 1 alineatul (2) se aplică de la 1 ianuarie 2018.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 5.12.2016.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 303, 31.10.2012, p. 1.
               
               
                  
                     (2)
                  
                        JO L 289, 5.11.2015, p. 3.
               
               
                  
                     (3)
                  
                        JO L 303, 31.10.2012, p. 1.
               
               
                  
                     (4)
                  
                        Regulamentul delegat (UE) 2015/1979 al Comisiei din 28 august 2015 de modificare a anexelor II, III și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare (JO L 289, 5.11.2015, p. 3).